Peleus
Peleus er i græsk mytologi søn af kong Aiakos fra Ægina. Han er gift med Thetis og far til peleiden Achilleus. Efter drabet på deres halvbror blev Peleus og Telamon forvist af deres far. Peleus drog til Fthia, og efter mange eventyr blev han gift med nereiden Thetis efter at have besejret hende i en kamp, hvorunder hun hele tiden skiftede skikkelse. Guderne deltog i deres bryllup. I antik litteratur og kunst var Peleus' bedrifter meget populære.